Hverken Enhedslisten eller Venstre kan bakke op om forslaget om at interviewe ansøgere om statsborgerskab for at tjekke, om de deler danske værdier.

Det er ikke nok, at man som udlænding, der vil være dansk statsborgere består indfødsretsprøven, har en ren straffeattest og skriver under på, at man er loyal over for demokratiske grundprincipper i det danske samfund.

Det mener den konservative indfødsretsordfører Naser Khader, der vil indføre interviews med ansøgerne ansigt til ansigt. Interviews, som blandt andet kan foretages af medlemmerne af Folketingets indfødsretsudvalg, der i forvejen behandler sagerne.

- Man kan få et meget bedre helhedsindtryk af folk på den måde, siger han til TV 2.

Det hører hjemme i totalitære styrer, at der skal sidde politiske overdommere og vurdere om man er rigtig dansk Johanne Schmidt-Nielsen (EL), indfødsretsordfører

Enhedslisten: Rystende sindelagskontrol

Forslaget falder mildt sagt på stenet grund blandt andre partier i Folketinget. Enhedslistens indfødsretsordfører Johanne Schmidt-Nielsen er overrasket over, at Det Konservative Folkeparti overhovedet kan finde på at foreslå det.

- Det er ret rystende, at et gammelt klassisk borgerligt parti kan finde på at foreslå sindelagskontrol i sin reneste form. Det hører hjemme i totalitære styrer, at der skal sidde politiske overdommere og vurdere om man er rigtig dansk, siger hun til TV 2.

- Hvem er det, der skal sidde og foretage den der tankekontrol? Hvad sker der, hvis man skifter holdning, spørger hun.

Johanne Schmidt-Nielsen giver ikke meget for, at Naser Khader eksempelvis vil sikre sig, at nye danske statsborgere går ind for ligestilling.

- Jeg synes ikke, at Det Konservative Folkeparti er et parti, der i særlig høj grad kæmper for kvinders frigørelse eller homoseksuelles rettigheder, siger hun.

Det konservative forslag vil have et tilfældighedspræg, for jeg går ikke ud fra, at vi skal interviewe alle. Hvem skal vælge dem Jan E. Jørgensen (V), indfødsretsordfører

Venstre: Modellen duer ikke

I regeringspartiet Venstre har indfødsretsordfører Jan E. Jørgensen forståelse for intentionerne bag det konservative forslag.

- Der er jo eksempler på nogen, der kan dansk, har arbejde, ikke skylder penge og ikke har begået kriminalitet, men som ikke desto mindre er at betegne som fjender af Danmark. Og dem har man ikke lyst til at give dansk statsborgerskab.

Jan E. Jørgensen ser dog ikke for sig, at den konservative model kan fungere i praksis.

- Det konservative forslag vil have et tilfældighedspræg, for jeg går ikke ud fra, at vi skal interviewe alle. Hvem skal vælge dem, der skal til samtale spørger han - og hæfter sig ved Naser Khaders holdninger som ung.

- Jeg ved, at Naser Khader selv har sagt, at han som ung havde nogle forholdsvist markante synspunkter omkring homoseskuelle. Skulle han så ikke have haft statsborgerskab selv, spørger Jan E. Jørgensen.

Khader ville ikke give sig selv statsborgerskab

Det spørgsmål besvarede Naser Khader selv i et interview med BT sidste år. Her erkendte han, at han ikke ville have givet sig selv statsborgerskab, fordi han som ung mente, at ”homoseksuelle skulle slagtes og i helvede”.

- Hvis der er en, der i offentligheden siger, at vedkommende vil slagte homoseksuelle, så vil jeg ikke give vedkommende statsborgerskab, nej, sagde han i interviewet.

Sidste år blev over 6.000 personer danske statsborgere.